Politiker mener, familien har krav på en undskyldning i omstridt sag om hjerneskadede Hans, der i næsten en måned var indlagt uden besøg.

Mette Gramstrup  Ratzer har i flere måneder kæmpet for at få en forklaring på, hvorfor hun og hendes mor blev nægtet at besøge deres hjerneskadede bror Hans, da han var indlagt på Aalborg Universitetshospital i 25 dage. - Vi måtte selv finde ud af, at Hans var blevet indlagt, har den frustrerede søster fortalt TV2 Nord. Hospitalet har tidligere forklaret til TV2 Nord, at det var Hans' værge, der havde krævet et besøgsforbud for familien. Men det afviser Familieretshuset, to eksperter - og værgen selv. Dermed smuldrer forklaringen fra Regionen: "En personlig værge kan begrænse eller forbyde pårørendes besøg i borgerens eget hjem, hvis besøgene skønnes at skade den pågældende," skriver Familieretshuset, der står for tildeling af værger til danskere, der ikke er i stand til at træffe beslutninger selv. Familien Ratzer har over for TV2 Nord tidligere delt sin historie og bekymring for 44-årige Hans. - Vi fik intet at vide fra hverken værge eller bosted. Det har været forfærdeligt og grænseoverskridende, fordi vi både har været kede af det, men også bange for, om vi nogensinde ville komme til at se ham igen, lød det videre. Kræver undskyldning Nu kommer der streg under, at det ikke er værgen, der kan forbyde pårørende at komme på et sygehus. Værgen selv benægter også, at han har nedlagt forbud mod familiebesøg til hans hjerneskadede klient. Men Regionen holder fast i, det ikke var dem, der igennem 25 dage holdt den hjerneskadedes familie væk fra sygehuset. Det står i kontrast til forklaringen fra regionen og den lægefaglig direktør på hospitalet, Søren Hjortshøj. Begge har de fastholdt, at de blot har fulgt en instruks fra værgen: -	Ifølge vores anvisninger fra værgen, har det været den korrekte måde at gå til det, og det er sådan, vi har opfattet reglerne, har han sagt til TV2 Nord tidligere. Se hele hans forklaring nederst: Historien har også gjort indtryk på blandt andre Lene Linnemann (SF), der sidder i regionsrådet. Hun mener, familien har krav på en undskyldning. Formand erkender Ganske opsigtsvækkende reagerer Regionens politiske overhoved, Venstres regionsrådsformand Mads Duedahl nu også på sagen: Se hans svar hér: - Generelt er det en rigtig ærgerlig sag - og også uforståeligt for mig, at der er familie, der ikke har haft lov til at besøge deres nærmeste i så mange dage, lyder det fra regionsrådsformanden. Han erkender nemlig, at det var en fejlvurdering, at familien blev forment adgang til besøg af deres bror og søn: - Det er noget, vi må tage til efterretning, og det taler jo et tydeligt sprog i forhold til, hvem der har ansvaret hvornår, siger Mads Duedahl. Sagen og TV2 Nords afsløringer får derfor også principiel betydning fremover for andre pårørende og værgesager. Han kan dog delvist godt forstå, hvorfor hospitalet har vurderet, som de har gjort: - Vi har jo lyttet til en værge, for de har ofte et mere indgående kendskab, end vi har. - Men på baggrund af denne sag har vi erfaret og lært, at vi skal være mere kritiske og undersøge mere, lyder det.